Quake 4

Quake 4 je akčná počítačová hra žánru FPS pre PC od firmy id Software, vyvinutá štúdiom Raven Software. Vydaná bola v roku 2005. Hra beží na engine hry Doom 3.

Príbeh 

Príbeh nadväzuje na staršieho predchodcu Quake II. Odohráva sa v budúcnosti, kedy je Zem napadnutá útočníkmi z vesmíru, rasou kyborgov, takzvanými Stroggmi. Stroggovia chcú vyčerpať všetky prírodné zdroje a z mŕtvych protivníkov vytvárajú svojich vojakov. Na ich domovskú planétu Stroggos je vedený hromadný útok zo Zeme. Matthew Kane, hlavný hrdina hry, je členom elitného komanda Rhino Squad. Počas hry sa zistí, že Stoggovia sú napojení na jeden systém, Nexus. Jedinou šancou je zničiť ho. Po niekoľkých pokusoch, ktoré zlyhali, bol Matthew chytený a prevezený do medicínskeho centra, kde mal byť premenený na Strogga. Nadopujú ho látkami zväčšujúcimi silu, odrežú mu končatiny a nahradia ich novými mechanickými, vďaka ktorým je rýchlejší. V poslednej fáze, keď mu majú aktivovať neuročip implantovaný do mozgu aby ho mohli na diaľku ovládať, je Matthew zachránený svojimi kolegami. Je to však nezvratný proces, a tak je jedinou nádejou Zeme, pretože strážny systém ho identifikuje ako Strogga. Po dlhej ceste sa Matthew dostane až k Nexu, zlikviduje jeho strážcu a následne aj Nexus. Zem je zachránená a Matthew sa vracia späť na základňu.

Zbrane 
Keďže sa hra odohráva v ďalekej budúcnosti, zbrane sú nereálne, majú futuristický design. Niektoré z nich sa ale podobajú na súčasné zbrane. Je ich možné postupne modifikovať. Sú to napríklad väčšie zásobníky, zameriavače, automatické navádzanie striel. Modifikovať ich môžu kolegovia z jednotky.

Zoznam zbraní 
 Blaster – Základná príručná zbraň, má neobmedzené množstvo munície, ale je možné ju v krátkom čase nabiť a tak zvýšiť výkon strely. Má pripevnenú baterku.

 Machine gun – Druhá a často používaná zbraň, machine gun vyzerá ako útočná puška. Má dva módy streľby – prvý je plne automatický režim streľby, dokým hráč nevyprázdni zásobník. Druhý mód je polo-automatický s možnosťou priblíženia, keď hráč mieri cez puškohľad a ostreľuje protivníkov. Tento mód spôsobuje väčšie zranenie, ale kadencia je limitovaná rýchlosťou, akou dokáže hráč stláčať tlačidlo streľby. V počiatočnej fáze hry je obsah zásobníku limitovaný na 40 nábojov, neskôr bude zásobník vylepšený na 80 nábojov. Súčasťou zbrane je aj baterka.

 Shotgun – Známa zbraň, vyskytujúca sa v hrách od id Software od hry Doom. Táto futuristická brokovnica je vynikajúca v krátkom až strednom dosahu, ale kvôli rozptylu brokov je takmer nepoužiteľná v streľbe na vzdialené ciele. V zbrani sa nachádza miesto na 8 nábojov, ktoré sa musia ručne dobíjať. V pokročilej fáze hry hráč dostane k dispozícii zásobník na 10 nábojov, podobný ako pri útočnej puške (Machine Gun). Týmto odpadáva potreba zbraň ručne dobíjať.

 Grenade Launcher – Prvá ťažká zbraň, tento granátomet je smrtiaci nástroj v rukách skúseného hráča. Vystreľuje granáty do obmedzenej diaľky, ktoré sa preto pohybujú po oblúkovej trajektórii. Pokiaľ hráč zasiahne protivníka priamo, okamžite dôjde k explózii. Ak granát zasiahne iný povrch, granát sa odrazí pod realistickým uhlom. Týmto spôsobom môže hráč granát poslať do neprístupných alebo priamo nezasiahnuteľných miest, napríklad za roh alebo dole schodmi. Zbraň má zásobník na 8 granátov, žiadne vylepšenia nie sú dostupné.

 Nailgun – "Klincomet" – Prvýkrát sa táto legendárna zbraň objavila v prvom dieli série Quake. Zbraň vystreľuje projektily podobné rozžeraveným klincom. Tieto klince letia vskutku pomaly a v priamej trajektórii, ale sú veľmi účinné. Zbraň je efektívna v prípade, keď hráč potrebuje pokryť väčší priestor, napríklad pri stretnutí s viacerými protivníkmi alebo pri streľbe na silnejšieho nepriateľa. Pri streľbe je na mieste opatrnosť, pretože zbraň nemá vysokú kadenciu a pred prvým výstrelom sa potrebuje "roztočiť". Taktiež sa klince pri dopade na cieľ "rozprsknú", takže hráč môže zraniť sám seba. Obsah zásobníkov je 40 nábojov. Po vylepšení sa zvýši na 80 a ďalšie vylepšenie umožňuje klincom navádzať sa po zameraní na cieľ.

 HyperBlaster – Futuristická puška vystreľujúca pravdepodobne plazmové projektily pod veľmi vysokou kadenciou. Strely letia rýchlejšie ako klince a spôsobujú tzv. splash damage, čiže môžu spôsobiť zranenie keď projektil dopadne dostatočne blízko protivníka. Po vylepšení zbrane majú strely schopnosť odrážať sa od stien. Obsah zásobníku je 60 rán.

 Rocket Launcher – Raketomet – Asi najznámejšia zbraň v histórii hier od id Software. Vystreľuje rakety, ktoré spôsobujú masívne poškodenie v bode dopadu a aj v značnej vzdialenosti od neho, takže pri streľbe musí byť hráč opatrný, aby nezranil alebo nezabil sám seba. Vylepšenie tejto zbrane spočíva v inštalácii laserového navádzania. Maximálny počet rakiet je 40.

 Lightning Gun – "Bleskomet" – Táto zbraň sa tiež prvýkrát objavila v prvom dieli Quake. Rozdielna v porovnaní s inými, táto vystreľuje nepretržitý prúd elektriny, ale má obmedzený dosah. Po vylepšení počas streľby nastane reťazová reakcia, keď z prvého zasiahnutého protivníka prechádza elektrina aj na protivníkov nachádzajúcich sa v dostatočnej blízkosti. Niesť môže hráč so sebou maximálne 300 jednotiek munície.

 Rail Gun – "Rail Gun" – Prvýkrát použitá v Quake 2, táto zbraň je skutočnou legendou. Ideálna na ostreľovanie, vyradí väčšinu protivníkov jedným presným výstrelom.

 Dark Matter Gun – "Zbraň na tmavú hmotu" – Istá obdoba zbrane BFG, tiež známej z hry Doom, ktorá napriek obmedzenej kapacite munície a dlhej prestávke medzi jednotlivými výstrelmi oplýva nesmiernou silou. Využitím obrovskej hustoty a hmotnosti tmavej hmoty generuje vystrelený projektil značné gravitačné pole sťahujúce všetkých menších nepriateľov k sebe. Pri náraze následne nastane výbuch, ktorý menších nepriateľov prakticky okamžite zabije. Samotný výbuch i kolízia s letiacim projektilom spôsobuje veľké poškodenia aj silnejším nepriateľom, hoci nie sú ovplyvnení gravitačným poľom projektilu.

Externé odkazy 
 Oficiálna stránka hry 
 Quake 4 na DMOZ 

Akčné počítačové hry a videohry
First-person shooter
Quake
Počítačové hry z 2005
Počítačové hry